Náladu na japonskom akciovom trhu zvýšila dohoda v USA o dlhovom strope a oslabenie japonskej meny, čo znamená podporu pre exportérov. Informovali o tom agentúry Reuters a AFP.
Hlavný index tokijskej burzy Nikkei uzatvoril pondelkové obchodovanie na úrovni 31 233,54 bodu, čo oproti predchádzajúcej uzávierke znamená rast o 317,23 bodu (1,03 percenta). Na začiatku obchodovania nakrátko vzrástol až na 31 560,43 bodu. To bola najvyššia hodnota indexu od júla 1990.
O viac než percento sa zvýšil aj širší index Topix. Ten vzrástol počas obchodovania o 1,36 percenta na 2175,13 bodu, neskôr sa však rast spomalil a pondelkové obchodovanie uzatvoril na úrovni 2160,65 bodu. V porovnaní s predchádzajúcou uzávierkou to znamená rast o 0,69 percenta.
Náladu na japonskom akciovom trhu podporila dohoda medzi americkým prezidentom Joeom Bidenom a predsedom Snemovne reprezentantov, republikánom Kevinom McCarthym o rozpočte a dlhovom strope, ako aj pokles kurzu jenu oproti doláru. V obidvoch prípadoch to predstavuje podporu pre japonských vývozcov, čo sa odrazilo napríklad na vývoji akcií automobiliek či technologických firiem.